KOPĪGS ZIŅOJUMS EIROPAS PARLAMENTAM UN PADOMEI Makao īpašās pārvaldes apgabals – 2011. gada ziņojums /* JOIN/2012/010 final */





KOPĪGS ZIŅOJUMS EIROPAS PARLAMENTAM UN PADOMEI Makao īpašās pārvaldes apgabals – 2011. gada ziņojums Ievads Kopš Makao nodošanas Ķīnas Tautas Republikai pirms divpadsmit gadiem Eiropas Savienība un tās dalībvalstis ir cieši sekojušas līdzi politiskajiem un ekonomiskajiem notikumiem Makao īpašās pārvaldes apgabalā (ĪPA). Lai pildītu 1999. gadā Eiropas Parlamentam sniegto apņemšanos, katru gadu tiek izdots ziņojums par attīstības tendencēm Makao. Šis ir trīspadsmitais šāda veida ziņojums, kas aptver notikumus 2011. gadā. Eiropas Savienības attiecības ar Makao ir balstītas uz kopīgām vērtībām, Eiropas mantojumu un kopīgām interesēm tādās jomās kā ekonomika, vide, izglītība un kultūra. 2011. gadā divpusējās attiecības ir turpinājušas attīstīties saskaņā ar 1992. gadā parakstīto Tirdzniecības un sadarbības nolīgumu. ES atzinīgi vērtē politikas „viena valsts, divas sistēmas” īstenošanu 2011. gadā saskaņā ar Makao ĪPA Pamatlikumu. Makao iedzīvotāju pamattiesības un brīvības kopumā ir ievērotas. ES cer, ka arī turpmāk tiks gūti panākumi ceļā uz demokrātiju Makao tās Pamatlikuma ietvaros un tiks ievērotas Makao iedzīvotāju vēlmes. Politiskie notikumi 2011. gadā savu pirmo gadu Makao jaunās galvenās amatpersonas amatā aizvadīja Fernando Chui. Gadskārtējā politiskajā uzrunā 15. novembrī Fernando Chui atkārtoti uzsvēra, ka viņa administrācijas galvenā prioritāte aizvien ir cilvēku dzīves apstākļu uzlabošana. Viņš arī norādīja, kādi politikas pasākumi paredzēti Makao ekonomikas dažādošanai. Pirmo reizi viņš atklāja politiskās reformas plānus, kas tiks īstenoti stabilā un sakārtotā veidā. Makao ĪPA valdība 17. novembrī aicināja Nacionālā tautas kongresa pastāvīgo komiteju interpretēt Pamatlikumu, lai varētu izdarīt grozījumus piektās Likumdošanas asamblejas sastādīšanas metodē 2013. gadā un galvenās amatpersonas izraudzīšanās metodē 2014. gadā. Pēc tam, kad 2011. gada nogalē tika saņemti procesuālie skaidrojumi, Administrācijas un tieslietu sekretāre Florinda Chan sāka sabiedrisko apspriešanos, lai uzklausītu sabiedrības viedokļus saistībā ar Makao politiskās sistēmas grozījumiem. 2011. gadā tika atklāts Makao Ekonomikas un kultūras birojs Taivānā. Savukārt Taivāna atklāja Taipejas Ekonomikas un kultūras biroju Makao. Biroju mērķis ir stiprināt Taivānas un Makao sadarbību un sakarus ekonomikas, tirdzniecības, tūrisma un kultūras jomā. Notikumi ekonomikā Makao ekonomikā 2011. gadā bija vērojama būtiska izaugsme. Pirmajos trīs ceturkšņos IKP pieauga par 21,8 % reālā izteiksmē[1], kam pamatā bija tūrisma un azartspēļu nozares uzplaukums, kā arī ieguldījumu jomas atdzīvošanās. Līdz ar tūristu pastāvīgo pieplūdumu ieņēmumi no azartspēlēm 2011. gadā sasniedza jaunu rekordu – 269 miljardus pataku[2], kas ir pieaugums 42 % apmērā salīdzinājumā ar 2010. gadu. Apmeklētāju skaits 2011. gadā pieauga par 12 %, sasniedzot 28 miljonus, no kuriem apmeklētāji no kontinentālās Ķīnas veido 58 % no Makao tūrisma bāzes, dodot būtiskāko stimulu Makao ekonomikas straujai izaugsmei. Makao joprojām ir bijis pasaulē lielākais kazino tirgus, kas apmēra ziņā krietni apsteidz tuvākos konkurentus. Lai gūtu labumu no šāda tūristu pieplūduma, attīstības plānotāji ir iecerējuši būvēt Makao vairāk kazino kūrortu. 2011. gada trešajā ceturksnī tika būvēti un/vai nodoti apstiprināšanai attiecīgajās iestādēs 32 jauni viesnīcu projekti[3]. Pēc to pabeigšanas pašreizējiem 22 356 viesnīcu numuriem tiks pievienoti vēl vairāk nekā 24 000. Lai ierobežotu kazino pārmērīgu izvēršanos, Makao ĪPA valdība ir noteikusi, ka spēļu galdu maksimālais skaits 2013. gadā būs 5500, bet pēc tam to pieaugums tiks ierobežots līdz 3 % gadā. Strauji paplašinoties pakalpojumu nozarēm, darbaspēka trūkums kļuvis akūtāks kā jebkad. Bezdarba līmenis 2011. gada ceturtajā ceturksnī samazinājās līdz 2,1%, kas ir zemākais rādītājs pēdējā desmitgadē. Augošās ekonomikas vajadzību apmierināšanai Makao arvien vairāk paļāvās uz iebraucējiem strādniekiem un darbiniekiem. Līdz 2011. gada beigām to darba ņēmēju skaits, kas nav Makao pastāvīgie iedzīvotāji, pieauga līdz 94 028 cilvēkiem salīdzinājumā ar 75 000 cilvēku 2010. gadā, veidojot 28 % no kopējā darbaspēka. Uzņēmējdarbības nozare prasa dinamiskāku un elastīgāku darbaspēka ievešanas režīmu, lai mazinātu gan nekvalificēto darba ņēmēju, gan profesionālo darbinieku trūkumu. Inflācijas līmenis strauji pieauga no 2,8 % 2010. gadā līdz 5,8 % 2011. gadā. Lai uzlabotu cilvēku dzīves apstākļus un palīdzētu cīnīties pret inflāciju, Makao ĪPA valdība turpināja piešķirt dažādas subsīdijas un veikt tiešas skaidras naudas izmaksas visiem iedzīvotājiem. Šis pasākums tiek īstenots kopš 2008. gada. Būtisks uzdevums joprojām ir ekonomikas dažādošana. Azartspēļu nozare turpināja strauji paplašināties un joprojām bija lielākais nodarbinātības sektors, kurā nodarbināts 21 % no Makao kopējā darbaspēka. Azartspēļu nodoklis 2011. gadā ienesa 83,5 % fiskālo ieņēmumu salīdzinājumā ar 72 % 2007. gadā.[4] Daži uzlabojumi tika veikti citās, ar azartspēlēm nesaistītās nozarēs, piemēram, MICE (sanāksmju, iniciatīvu, konvenciju un izstāžu nozare), radošajās un kultūras nozarēs. Vairums pasākumu Makao ekonomikas dažādošanai notika valdības vadībā, tostarp vairāku lielu tirdzniecības izstāžu un forumu rīkošana. Pagājušajā gadā labi darbojās arī viesnīcu, restorānu un mazumtirdzniecības nozares. Makao galvenā prioritāte ir reģionālā integrācija. Makao turpina atbalstīt ciešāku integrāciju ar Pērļu upes deltas reģionu un cenšas kļūt par saistošo posmu starp Ķīnu un valstīm, kurās runā portugāļu valodā, Makao Ekonomikas un tirdzniecības sadarbības foruma ietvaros. Makao loma tika uzsvērta īpašā nodaļā Ķīnas 12. piecgades plānā. Ķīna ir apņēmusies sniegt atbalstu Makao, lai tā būtu starptautisks tūrisma un izklaides centrs, kā arī Ķīnas un valstu, kurās runā portugāļu valodā, uzņēmējdarbības un tirdzniecības sadarbības platforma. Ķīna arī atbalsta Makao ekonomikas mērenu dažādošanu. Tūlīt pēc 12. piecgades plāna izsludināšanas 2011. gada martā tika parakstīts Guandunas un Makao sadarbības pamatnolīgums. Nolīguma mērķis ir stiprināt Makao un Guandunas sociāli ekonomisko integrāciju, veicināt Makao ekonomikas dažādošanu un uzlabot Ciešāku ekonomisko partnerattiecību nolīguma ar Ķīnu (CEPA) īstenošanu. CEPA VIII papildinājums tika parakstīts 2011. gada 14. decembrī. Hengqin (kas atrodas Čžuhajā, kontinentālajā Ķīnā) ir būtisks Makao, Čžuhajas pašvaldības un Guandunas provinces kopīgs attīstības projekts Guandunas un Makao sadarbības pamatnolīguma ietvaros. Tā tiek uzskatīta par paraugzonu jauna veida sadarbībai starp provinces līmeņa iestādēm un Makao ĪPA. Vienu kvadrātkilometru lielu platību, ko Makao iznomā Hengqin, izmantos Makao universitāte, bet atlikušos četrus kvadrātkilometrus izmantos jaunu rūpniecības nozaru attīstībai. Eiropas uzņēmumi ir pauduši lielu interesi par pēdējo minēto Hengqin teritoriju. Iznomātā platība būs Makao jurisdikcijā, un pašlaik notiek tās sīkāka plānošana. Makao ĪPA valdība ir norādījusi, ka šajā ĪPA ģeogrāfiskajā paplašinājumā netiks būvēti vēl citi kazino. Makao ir guvusi būtiskus panākumus, paplašinot nolīgumu tīklu par informācijas apmaiņu nodokļu iekasēšanas nolūkos. Makao 2011. gadā noslēdza astoņus nolīgumus par informāciju nodokļu jomā un vienu nolīguma par nodokļu dubultās uzlikšanas novēršanu protokolu, paredzot informācijas apmaiņu ar saviem tirdzniecības partneriem. Iepriekš Makao jau bija noslēgusi piecus nolīgumus par nodokļu dubultās uzlikšanas novēršanu, līdz ar to tā ir pārsniegusi G-20 prasīto slieksni – 12 attiecīgus nodokļu nolīgumus (6 ar ES dalībvalstīm). Makao centienus nolīgumus izstrādāt atbilstoši starptautiski atzītiem standartiem attiecīgi atzina ESAO Pasaules forums par pārredzamību un informācijas apmaiņu savā I posma salīdzinošajā novērtējumā. Attiecībā uz ES un Makao tirdzniecību divpusējās tirdzniecības plūsmas virziens kopš 2008. gada ir mainījies uz pretējo, proti, ES vairāk eksportē uz Makao nekā otrādi. Šādas tendences pamatā ir Makao sarūkošā ražošanas bāze un lielais pieprasījums pēc importētām precēm. 2011. gada pirmajos deviņos mēnešos ES eksports uz Makao pieauga par 68 %, sasniedzot 247 miljonus eiro, bet ES imports no Makao bija 60 miljonu eiro vērtībā.[5] ES bija otrs lielākais importētājs uz Makao pēc Ķīnas un 2011. gadā kopumā piegādāja 24 % no kopējā importa.[6] Attiecībā uz ieguldījumiem Makao darbojas 54 ES izcelsmes uzņēmumi[7]; vairāk nekā puse no tiem bija vairumtirdzniecības un mazumtirdzniecības uzņēmumi, bet pārējie bija finanšu iestādes, transporta, komunikāciju un ražošanas uzņēmumi. Arvien aktīvāk Makao darbojas arī ES uzņēmējdarbības palātas. ES un Makao sadarbība ES un Makao divpusējās attiecības 2011. gadā turpināja attīstīties uz jau iedibinātā stabilā pamata. Abu pušu būtisks mērķis joprojām ir ES un Makao sadarbības stiprināšana, tostarp jaunās būtiskās kopīgu interešu jomās. Tas tika apstiprināts konstruktīvās diskusijās gadskārtējā ES un Makao Apvienotās komitejas sanāksmē, kas notika 2011. gada 29. jūnijā Makao. Apvienotās komitejas sanāksmē abas puses pārskatīja jaunākos notikumus to attiecībās, tostarp tirdzniecības un ieguldījumu jomā. Abas puses izskatīja pašreizējos sadarbības pasākumus, tostarp Tiesiskās sadarbības programmu un notiekošo mācību programmu Makao tulkiem, kā arī dažādus pasākumus Makao ES Uzņēmējdarbības informācijas programmas ietvaros Honkongā un Makao (EUBIP). Abas puses apmainījās ar jaunāko informāciju par sadarbības situāciju nodokļu jomā un par savu attiecīgo nostāju saistībā ar iespējām stiprināt sadarbību nodokļu uzlikšanas uzkrājumiem jomā. Notika konstruktīva viedokļu apmaiņa arī par citiem būtiskiem kopīgu interešu jautājumiem, tostarp izglītību, kultūras sakariem un vides aizsardzību, kā arī tika pausta vēlme izskatīt turpmākas sadarbības iespējas šajās jomās. ES mudināja Makao kļūt par dalībnieci PTO Nolīgumā par valsts iepirkumu. Šajās jaunajās jomās panāktais progress apliecina ES un Makao divpusējo attiecību paplašināšanos. Apvienotās komitejas sanāksmes kontekstā 29. jūnijā tika parafēts horizontālais nolīgums starp Makao un Eiropas Savienību par atsevišķiem gaisa pārvadājumu pakalpojumu aspektiem. Tas iezīmēja divpusējo attiecību nostiprināšanos gaisa transporta jomā. Ir turpinājušas pieaugt skaita ziņā un kļuvušas daudzveidīgākas EUBIP darbības Makao, kuras līdzfinansē Eiropas Komisija un pārvalda Eiropas Tirdzniecības palāta Honkongā. EUBIP ir izrādījusies sekmīgs instruments labākai sapratnei starp ES un Makao uzņēmēju aprindām. Prioritāte 2011. gadā tika piešķirta valsts parāda krīzei Eiropā, CEPA un tirdzniecības attiecībām starp ES un kontinentālo Ķīnu, kā arī dalībai divos lielākajos gadskārtējos notikumos Makao (MIF un MIECF). Tas, ka ES kopā ar ES dalībvalstīm un Eiropas uzņēmumiem piedalījās šajos divos pasākumos ar kopīgu ES paviljonu, ir būtiski vairojis ES popularitāti, kā arī radījis labu platformu kontaktu veidošanai ar Makao un kontinentālās Ķīnas apmeklētājiem un ES uzņēmumu izstādēm. EUBIP ir guvusi ES dalībvalstu uzņēmējdarbības palātu lielu atbalstu saviem pasākumiem Makao, kā arī to līdzdalību. Tomēr Makao bāzētās rūpniecības tiešāka līdzdalība EUBIP uzņēmējdarbības padomēs dažādās rūpniecības nozarēs varētu veicināt uzņēmumu īpašo bažu un interešu labāku apzināšanos un izpratni. ES un Makao akreditētās ES dalībvalstis pastiprināja diplomātiskos centienus nolūkā padarīt vēl ciešākus sakarus ar Makao, stiprināt personiskos kontaktus un veicināt apmaiņu izglītības jomā starp fakultātēm un studentiem, tostarp Erasmus Mundus programmas ietvaros. ES turpināja atbalstīt Jean Monnet katedru Makao universitātē, kura visu gadu turpināja rīkot daudzas veiksmīgas Jean Monnet konferences. Tika vēl vairāk izvērsts kultūru dialogs, sarīkojot kopīgu Eiropas UNESCO mantojumā iekļautu objektu foto izstādi. 2011. gada nogalē ES izsludināja uzaicinājumu iesniegt priekšlikumus ES akadēmiskajai programmai Makao, kura norisināsies no 2012. gada līdz 2015. gadam. Galvenais mērķis ir izstrādāt popularizēšanas pasākumus, lai veicinātu informētību par ES un stiprinātu akadēmisko sadarbību ar ES augstākās izglītības iestādēm, tostarp rosinot vairāk pētnieku un studentu nodarboties ar pētniecību un mācībām ar ES saistītos jautājumos. 2011. gadā bija vērojama turpmāka sadarbība, lai palielinātu Makao iestādēm pieejamu kvalificētu tulku skaitu atbilstoši to vajadzībām divvalodīgajā pārvaldē, kurā tiek lietotas ķīniešu un portugāļu valodas. Programmas ietvaros tulku sagatavošana notiek piecu mēnešu laikā Makao un Briselē. ES arī turpmāk kops savas attiecības ar Makao ĪPA, paplašinās ekonomiskos un tirdzniecības sakarus, stiprinās sadarbību ar uzņēmējiem un pilsonisko sabiedrību un veicinās mobilitāti un sakarus ar Makao iedzīvotājiem. Ir paredzēts 2012. gadā turpināt dažādos sakarus un dialogus starp ES un Makao. ES īpaši sagaida, ka palielināsies pasākumu skaits saistībā ar kultūras sakariem un akadēmiskiem jautājumiem. [1] Ja nav norādīts citādi, visi uz Makao attiecīgie ekonomikas rādītāji ir oficiālā statistika, ko sagatavo Makao ĪPA valdības Statistikas un uzskaites dienests. [2] Avots: Makao ĪPA valdības Azartspēļu inspekcijas un koordinācijas birojs. [3] Avots: Makao ĪPA valdības Būvdarbu un transporta birojs. [4] Avots: Makao ĪPA valdības Finanšu pakalpojumu birojs. [5] Avots: Eurostat dati 2012. gada 12. janvārī [6] Avots: Ārējās tirdzniecības statistika, Makao ĪPA valdības Statistikas un uzskaites dienests. [7] Avots: 2010. gada statistika par tiešajiem ieguldījumiem, Makao ĪPA valdības Statistikas un uzskaites dienests.